Аргуэру жьышхуэ къахукъуэуну?
Мы махуэхэм Киев и Iэтащхьэхэр ягъэгузэващ Австрием къикI хъыбархэм. И суд ящIэным Венэ щыпэплъэ украин магнат Фирташ Дмитрий и мурадщ майданыщIэ зэхигъэхьэн папщIэ мыгувэу и хэкум игъэзэжыну. Ахэр щIэпIейтеин щыIэщ: президент Янукович олигарххэм власткIэ ядэгуэшэным ирихулIэным хущIэкъуурэ, мис а Фирташ и ахъшэщ 2013 гъэм и бжьыхьэм цIыхухэм зыкъаIэтыныр къызэрызэрагъэпэщар. ИужькIэ Фирташ жэрдэмыр Iэпахащ националистхэмрэ США-м и блыгущIэт политикэ гупхэмрэ. АрщхьэкIэ пэжыр пэжщ — Фирташ майданхэр зэхэублэным хэт нэхъри нэхъыфIу хуэIэзэщ. Ауэ сыт абы Урысейм и фейдэуэ хэлъыр? Е иужькIэ майданым и гупэр Урысейм къыхуэгъэзауэ щытыну?
ЕкIуэкI Iуэхухэр нэхъыфIу къыбгурыIуэн папщIэ езы Фирташ Дмитрий теухуауэ псалъэ зытIущ жыIэн хуейщ. «Форбс»-м къулейуэ къилъытэ украинхэм я деж абы еплIанэ е етхуанэ увыпIэр щиIыгъщ. Магнатым доллар мелардищ хуэдиз иIэщ. Абы щыгъуэ-ми, Фирташ куэд щIауэ урысей мелардырыбжэ Ротенбергхэм къадолажьэ. А псоми щIыдгъужынщ: «Фирташ и империем» политикэр щызезыгъакIуэр Медведчук Викторщ, етIуанэ хъыджэбз цIыкIур къыщыхуалъхуам иращIэкIа зэхыхьэм Урысейм и Президентыр нэхъыжьу зыхэтарщ. АтIэ щIыгъужын хуей нэгъуэщI?
Хуейщ. Фирташи Медведчуки къызэрыгуэкI цIыкIухэкъым. Пэжщ, Фирташ къегъэгугъэ ЖКХ-м и уасэхэм зэрыхагъахъуэр, лэжьапIэншагъэр, граждан зауэр зышэч украинхэм «илъэситху дэкIмэ, Америкэри американхэри ялъагъу мыхъужыну». Ауэ Фирташ Киев кIуэжыну зэримурадымкIэ япэу хъыбар зригъэщIар Унэ хужьырщ, армыхъумэ Кремлракъым. Аращ Аппеляцэ судым Венэ щригъэкIуэкIыну зэIущIэм хейуэ къызэрыщыхэкIынум абы шэч гуэри къыщIытримыхьэр. Украин олигархыр ягъэкъуаншэ Индием щыщ гуэрым Iулъхьэ иритауэ (американ хьэкумэщIхэм зэрыжаIэмкIэ). АрщхьэкIэ абы щыхьэт техъуэ гуэри ягъуэтакъым. Вашингтони зэуэ пичащ абы тепсэлъыхьын. ЗэгурыIуа? ЗэгурыIуагъэнущ. Ауэ американхэр щыгъуазэ Фирташ Порошенкэ тридзыну зэримурадым? Шэч хэлъкъым. Уегупсыс зэрыхъунумкIэ, хы адрыщIымкIи Украинэм и иужьрей президентым къыщыхуэарэзыжкъым.
Вашингтон хуэдэуи Москваи и жагъуэ хъуну къыщIэкIынкъым Киев зэхъуэкIыныгъэхэр щекIуэкIмэ. ГъащIэм къызэригъэлъэгъуащи, Порошенкэ гурыIуэфыркъым. Мыри Iуэхум хэлъщ: Украинэм экономикэ щытыкIэр апхуэдизкIэ щызэщIэплъащи, абы ижь къыщIихункIэ хъунущ къыпэщылъ урысей щIыналъэхэми. Москва и фейдэ хэлъщ къэралыр зэпIэзэрыту зыIыгъыфыну Фирташ и лъэныкъуэ хъуным.
АрщхьэкIэ гъэщIэгъуэныр ещанэ украин майданыр езыгъэкIуэкIынур 2013 гъэм етIуанэ майданыр зи ахъшэкIэ тезыгъэкIуа олигарххэр арауэ зэрыщытырщ. Ахэр парламент «оппозицэ блокым» и унафэщI Лёвочкин Сергейрэ (президент Янукович и администрацэм и Iэтащхьэу щытар) Киев Iэпхъуа, Севастополь щыщ магнат Новинский Вадимрэщ. Iуэхум хыхьэнкIэ хъунущ Ахметов Ринати. Зи цIэ къитIуа олигарххэм я гъусэу Порошенкэ Пётр тезыдзынухэм ядэIэпыкъункIэ хъунущ Днепропетровск щыщ къулеижь Вилкул Александррэ Донбасс икIа Таругэ Сергейрэ. Абыхэмрэ къэралым и иджырей Iэтащхьэмрэ зэщыIеящ. Псом хуэмыдэу гуфIэну къызылъысыр Новинский Вадимщ. Ипэрей майданым абы псом нэхърэ нэхъ ахъшэшхуэ хилъхьащ — доллар мелард ныкъуэ хуэдиз. Ауэ фIыщIэ къыхуищIыным и пIэкIэ, Порошенкэ мелардырыбжэм псоми зэхахыу «православнэ хьэбзкIэ» къещащ. Новинскэм мылъкушхуэ щыфIэкIуэдащ Урысейм гухьэжа Кърымым — заводхэр, газетхэр, кхъухьхэр, «Севастополь» футбол клубыр.
Къэгъэлъэгъуэн хуейщ Фирташи къэралым и Iэтащхьэ хъуну зэрызимыгъэхьэзырыр. «УкраинэщIэм» и Iэтащхьэ хъунур Вашингтони, Брюссели, Москваи зэуэ ядекIуэкIыфыну цIыхущ. Абы къыхэкIыу а къулыкъур нэхъ зылъысыпхъэр Медведчук Виктору къыщIэкIынущ. Ауэ а къедбжэкIа псоми яхузэфIэкIыну пIэрэ Украинэм и президентыр традзын?
КРЫМСКИЙ Влад.
«Версия»
